**Az előterjesztést megtárgyalta:**

* Oktatási és Szociális Bizottság
* Jogi és Társadalmi Kapcsolatok Bizottsága
* Gazdasági és Városstratégiai Bizottság

*A határozati javaslatot törvényességi*

*szempontból megvizsgáltam:*

*/: Dr. Károlyi Ákos :/*

*jegyző*

**ELŐTERJESZTÉS**

**Szombathely Megyei Jogú Város Közgyűlésének 2017. április 27-i ülésére**

**Javaslat együttműködési megállapodás megkötésére az ELTE Savaria Regionális Pedagógiai Szolgáltató és Kutató Központtal, valamint az ELTE Bolyai János Gyakorló Általános Iskola és Gimnáziummal**

Szombathely Megyei Jogú Város Önkormányzata, valamint a Nyugat-magyarországi Egyetem Savaria Egyetemi Központja között 2013. évben együttműködési megállapodás megkötésére került sor az alábbi területeken:

* A Savaria Egyetemi Központ keretében folyó képzések magas szintű színvonalának megőrzése, továbbá a Szombathely város gazdasági érdekeivel és céljaival összhangban lévő egyetemi fejlesztési elképzelések megvalósításának támogatása és előmozdítása érdekében az Egyetem célként fogalmazta meg, hogy a képzési portfólióját a munkaerőpiac mindenkori elvárásaihoz igazítja. Fejlesztési prioritás a mérnökképzések fejlesztése, a sporttudományi és egészségfejlesztéshez kapcsolódó képzések fejlesztése, a pedagógusképzés esetében a Nyugat-dunántúli Régiót kiszolgáló teljes pedagógusképzési palettával rendelkező pedagógusképző központ kialakítása.

Önkormányzatuk az együttműködés keretében a mindenkor hatályos lakásrendeletében meghatározottak szerint bérlakást biztosít az Egyetem számára a magas szintű egyetemi képzéshez szükséges szakemberek lakhatásának biztosítása érdekében, továbbá a gépészmérnök képzés területén foglalkoztatott minősített oktatók illetménykiegészítéséhez forrást biztosít.

* Másik jelentős terület a Vasi Diákközösségi Szolgálat (a továbbiakban: Szolgálat) irodájának folyamatos működtetése. A Szolgálat – a szombathelyi középiskolákkal és a városban működő vállalatokkal, intézményekkel kötött megállapodás alapján – biztosítja a középiskolai tanulók számára kötelező közösségi szolgálat koordinálását és eredményes működését. Önkormányzatunk a közösségi szolgálat működtetésére évi 7millió Ft támogatást biztosít.
* A Bolyai János Gyakorló Általános Iskola és Gimnázium az Egyetem fenntartásában, az Egyetem gyakorló iskolájaként működik. Az önkormányzat annak érdekében, hogy az intézmény jelenlegi, hatékony és eredményes struktúrája a jövőben fenntartható legyen, az intézmény szombathelyi illetőségű diákjainak étkezési költségeihez évente 20 millió forint összegig támogatást biztosít.

Az oktatásért felelős miniszter döntése alapján a Nyugat-magyarországi Egyetem Szombathely városában működő szervezeti egységei, köztük a Berzsenyi Dániel Pedagógusképző Kar, valamint a Természettudományi és Műszaki Kar 2017. február 1. napi hatállyal kiváltak a Nyugat-magyarországi Egyetemből, és az Eötvös Loránd Tudományegyetem szervezetébe olvadtak be. Ezzel egyidejűleg a Nyugat-magyarországi Egyetem fenntartásában működő Regionális Pedagógiai Szolgáltató és Kutató Központ, valamint Bolyai János Gyakorló Általános Iskola és Gimnázium fenntartói joga is az Eötvös Loránd Tudományegyetemhez került.

A Regionális Pedagógiai Szolgáltató és Kutató Központ, valamint a Bolyai János Gyakorló Általános Iskola és Gimnázium arról tájékoztatta Önkormányzatunkat, hogy az államháztartásról szóló 2011. évi CXC. törvény 11. § (3b) pontja, valamint a nemzeti felsőoktatásról szóló 2011. évi CCIV. törvény 21. § (4) bekezdése alapján az Eötvös Loránd Tudományegyetem a kiváló szervezeti egységek tekintetében a Nyugat-magyarországi Egyetem általános és teljes jogutódja. Előzőeket figyelembe véve a Nyugat-magyarországi egyetemmel megkötött együttműködési megállapodásokat a jogutóddal szükséges megújítani.

Tekintettel arra, hogy az ELTE Savaria Regionális Pedagógiai Szolgáltató és Kutató Központ, valamint az ELTE Bolyai János Gyakorló Általános Iskola és Gimnázium önálló szervezeti egysége az Eötvös Loránd Tudományegyetemnek, az együttműködési megállapodásokat velük külön indokolt megkötni.

Az együttműködési megállapodások egyeztetésre az ELTE részére megküldésre kerültek. Az ELTE a Savaria Regionális Pedagógiai Szolgáltató és Kutató Központ, valamint a Bolyai János Gyakorló Általános Iskola és Gimnázium megállapodásait – amely az előterjesztés 1. és 2. számú mellékletét képezik - jóváhagyta, a képzések vonatkozásában kötendő együttműködési megállapodásról még folynak az egyeztetések.

Tájékoztatom a Tisztelt Közgyűlés, hogy a megállapodásokban foglalt támogatások fedezete az Önkormányzat 2017. évi költségvetésében rendelkezésre áll.

Kérem a Tisztelt Közgyűlést, hogy az előterjesztést megtárgyalni, és a határozati javaslatot jóváhagyni szíveskedjék.

Szombathely, 2017. április „ ”

**(: Dr. Puskás Tivadar :)**

**HATÁROZATI JAVASLAT**

**……../2017. (IV.27.) Kgy. számú határozat**

1. Szombathely Megyei Jogú Város Közgyűlése a „Javaslat együttműködési megállapodás megkötésére az ELTE Savaria Regionális Pedagógiai Szolgáltató és Kutató Központtal, valamint az ELTE Bolyai János Gyakorló Általános Iskola és Gimnáziummal” című előterjesztést megtárgyalta, és

* az ELTE Savaria Regionális Pedagógiai Szolgáltató és Kutató Központtal kötendő együttműködési megállapodást az előterjesztés 1. számú melléklete,
* az ELTE Bolyai János Gyakorló Általános Iskola és Gimnáziummal kötendő együttműködési megállapodást az előterjesztés 2. számú melléklete

szerinti tartalommal jóváhagyja.

1. A Közgyűlés felhatalmazza a polgármestert, hogy az 1. pontban foglalt megállapodásokat aláírja.

**Felelős:** Dr. Puskás Tivadar polgármester

Koczka Tibor alpolgármester

Molnár Miklós alpolgármester

Dr. Károlyi Ákos jegyző

/a végrehajtás előkészítéséért:

dr. Bencsics Enikő, az Egészségügyi és Közszolgálati Osztály vezetője/

**Határidő:** azonnal